**OŠ BELEC**

**Šk. g. 2016./2017.**

Školski projekt**: POUNA SMIEHA OD NEGDA TU JE BILA**

Nositelj projekta**: OŠ Belec**

**Projekt potpomognut sredstvima Ministarstva znanosti i obrazovanja**

Programska sastavnica**: Istraživanje - Škola nekad i danas**

Ispitanik (kazivač): **Marija Oštarčević**

Razgovor vodili**: Ivana Topolski (učenica VI.r. OŠ Belec, novinarska skupina)**

Ostali prisutni sudionici: **Nevenka Puklin, vjeroučiteljica OŠ Belec**

**Uvodnik:**

**9. svibnja 2017. Ivana Topolski, učenica 6. razreda, održala je razgovor s učiteljicom u mirovini, gospođom Marijom Oštarčević.**

***Dobar dan, gospođo Oštarčević! Za početak recite nam koliko godina imate i što ste po zanimanju?***

*-Dobar dan! Imam 73 godine. Rođena sam u Jamničkoj Gorici, općina Pisarovina. Od malena sam željela postati učiteljica. U svakoj igri kad smo se igrali, ja sam bila učiteljica. Išla sam u učiteljsku školu. Zadnju godinu školovanja dobila sam stipendiju od Zlatara i trebala sam kod njih raditi jednu godinu. Umjesto jedne, ja sam tu ostala 40 godina. Veliki utjecaj na izbor mog zvanja imala je i moja prva učiteljica.*

**Otkrila nam je što joj je najviše ostalo u sjećanju te da se u školi Belec osjećala kao u svojoj obitelji.**

***Što najviše pamtite iz radnog vijeka u našoj školi?***

*-Najviše pamtim kolektiv koji je bio kao jedna obitelj. Pamtim i djecu. Djeca nisu bila neposlušna, sve su to bili sitni nestašluci. Međuljudski odnosi u kolektivu su bili predivni, to je bila kao jedna velika obitelj. A odnosi učenika i učitelja jako lijepi, za poželjeti. Učitelj se nekad više cijenio, i u selu i kod djece. Puno smo izlazili u prirodu, na izlete, puno se družili. Puno smo vremena provodili na izvannastavnim aktivnostima. Niži razredi su svake godine išli na pozdrav proljeću na neko drugo mjesto.*

**U njeno vrijeme naša škola je izgledala drugačije...**

***Kako je tada izgledala naša škola?***

*Imala je 5 učionica, a 1961. je dograđena. Ulaz je bio sa sjeverne strane gdje je tajništvo. Nekad se radilo čak i u 3 smjene. Selnica i Petruševec su bili jedan razred, oni su dolazili prijepodne, a ovi bliži poslijepodne. Neki razredi su radili i u međusmjeni od 11 do 14 sati.*

**... i imala je puno više učenika.**

***Koliki je bio prosječan broj učenika u razredu?***

*Djece je bilo jako puno. Imali smo u Belcu centralnu školu i dvije područne škole, Selnicu i Petruševec. Sveukupno je bilo 540 djece. U svim razredima je bilo preko 30 đaka, a ja sam jednu generaciju imala sa 42 učenika. Imali smo i dosta nepolaznika. Prije nego što sam počela raditi djeca nisu bila obavezna ići u školu pa su u obitelji određivali tko će ići u školu. Nakon toga je došao zakon da je OŠ obavezna za svu djecu o čemu su obavijestili roditelje. Tko nije poslao djecu u školu morao je platiti globu. U razredu je bilo po nekoliko različitih godišta.* *U devedesetima je počeo opadati broj djece. Na kraju sam završila generaciju s 18 učenika.*

**Učenici su u školu hodali bosi, a škornje su dovele do različitih zavrzlama.**

*U početku su hodali bosi, a zatim su se pojavile škornje. Onda je nastao problem. Sve škornje su bile iste pa su se znale ispremiješati zato su se učenici morali potpisivati na njih. Ova djeca koja su hodala pješke uvijek su bila otpornija i izdržljivija te spretnija na tjelesnom.*

**Škola je bila nositelj svih događanja u životu mjesta.**

***Kakva je bila uloga škole u kulturnom i javnom životu mjesta?***

*Škola je bila nositelj svih događanja. Radili smo čak i vododvod sa školskom djecom, skupljali za javnu rasvjetu. Velika je suradnja bila s roditeljima. Djeca su brala jabuke za poljoprivrednu zadrugu koja je onda platila školi i tim novcem se pomagalo siromašnijim učenicima. Djeca su čak išla na pošumljivanje što nam je Šumarija i platila.* *Okupljali smo žene, imali smo tečaj šivanja i krojenja. Iz Zagreba su došli strojevi i učiteljica. Imali smo i predavanje iz saniteta, gdje smo učile o njezi u kući, koje nam je držala medicinska sestra. Košare su se plele od šiba i slame. To nas je učio čovjek iz Slavonije. Sve je to bilo dobrovoljno i nije se plaćalo.*

**Nekad su učitelji posjećivali domove svojih učenika.**

***Kakav je bio status učitelja u mjestu?***

*Bili smo jako cijenjeni i poštivani i puno smo surađivali s roditeljima. Posjećivali smo učenike i kod kuće. Učitelj je morao znati u kakvim uvjetima učenik živi. Od učenika se zahtijevalo da imaju redovito zadaću i budu uredni, a neki od njih nisu imali ni stol kod kuće. Jako je važno poznavati obiteljsku situaciju! Vladala je velika solidarnost. Međusobno smo si pomagali i obilazili i stare ljude kojima smo pomagali.*

**Zrnca mudrosti za kraj...**

***Što biste poručili današnjim generacijama učenika, učitelja i roditeljima naše škole?***

*Neka djeca budu sretna i zadovoljna i neka se vesele školi jer kasnije u životu će vidjeti i razumjeti izreku „od kolijevke pa do groba, najljepše je đačko doba“. I neka puno uče jer znanje je jedino što ti nitko ne može uzeti. Možeš ostati bez kuće, auta, zemlje, ali ti znanje nitko ne može uzeti. Učiti, učiti i učiti! I sa veseljem ići u školu! Cijeniti sebe i sve oko sebe.*